E tekintetben az a körülmény, hogy a tisztviselőt vagy alkalmazottat olyan álláshelyre alkalmazzák, amelyet korábban magasabb besorolási fokozatú tisztviselő töltött be, nem érinti azon besoroló határozat jogszerűségét, amely az AD csoport legalacsonyabb besorolási fokozatába sorolja be a tisztviselőt vagy alkalmazottat, követve az általa megpályázott álláshirdetést.

Következésképpen, azonos vagy hasonló feladatkört különböző besorolási fokozatban lévő tisztviselők és ideiglenes alkalmazottak is elláthatnak, mint ez kitűnik a személyzeti szabályzat I. mellékletének A. pontjából, amely az ott felsorolt legtöbb feladatkört illetően akként rendelkezik, hogy azokat különböző besorolási fokozatban lévő tisztviselők is elláthatják. Így a besorolási fokozat és a munkakör közötti megfelelés szabálya csak akkor sérül, ha az ellátott feladatkör összességében nyilvánvalóan elmarad az érintett tisztviselő vagy alkalmazott besorolási fokozatának és munkakörének megfelelő feladatkörtől.

Az egyenlő bánásmód elve akkor sérül, ha személyek két csoportját – amelyek jogi és ténybeli helyzete között nincs lényeges eltérés – eltérő módon kezelnek, vagy eltérő helyzeteket ugyanolyan módon kezelnek.

Nem sérti az egyenlő bánásmód elvét az, hogy valamely uniós szerv által közzétett álláshirdetés értelmében egyrészt ha az álláshelyet tisztviselővel töltik be, az megőrzi besorolási fokozatát, másrészt pedig ha valamely tagállam nemzeti diplomáciai szolgálatai személyi állománya tagjának kirendelésével töltik be, az ideiglenes alkalmazottat az AD 5 besorolási fokozatba sorolják be, így ez utóbbi nem érvényesítheti a szolgálatban eltöltött idejét, mivel az uniós tisztviselők és a tagállamok nemzeti diplomáciai szolgálatai személyi állományának valamely uniós intézményhez vagy szervhez kirendelt tagjai nincsenek sem azonos, sem pedig hasonló helyzetben abból a szempontból, hogy az előmenetelük milyen keretben zajlik, sőt a tekintetben sem, hogy az eredeti adminisztrációjuk milyen módon értékeli a szolgálatban eltöltött idejüket.

Az AD csoportba tartozó tisztviselőknek ugyanis az uniós intézményeken belül megvalósítják meg az előmenetelüket, többek között az AD 5–AD 14 besorolási fokozatba sorolt tanácsadói feladatkör ellátásával.

Az egyéb alkalmazottakra vonatkozó alkalmazási feltételek 50b. cikkéből azonban kitűnik, hogy a tagállamok nemzeti diplomáciai szolgálatai személyi állományának tagjai, akkor is ha az említett feltételek 2. cikkének e) pontja értelmében ideiglenes alkalmazottként alkalmazták őket, később az eredeti adminisztrációjukban folytatják előmenetelüket, mivel az uniós intézmények vagy szervek csupán legfeljebb négy évre alkalmazhatják őket, amely alkalmazás egy alkalommal egy második, legfeljebb négyéves időszakra hosszabbítható meg, kivételesen további két éves szerződéshosszabbítás lehetőségével, ami összesen legfeljebb tíz éves kirendelést jelent az uniós intézménynél vagy ügynökségnél eltöltött szolgálati idő végén a tagállam általi haladéktalan újbóli foglalkoztatás biztosítékával.

(lásd a 69. és 73–76. pontot)

Elsőfokú Bíróság: Afari kontra EKB ítélet, T‑11/03, EU:T:2004:77, 65. pont, valamint az ott hivatkozott ítélkezési gyakorlat;

Közszolgálati Törvényszék: Schönberger kontra Parlament ítélet, F‑7/08, EU:F:2009:10, 45. pont, valamint az ott hivatkozott ítélkezési gyakorlat.